รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 15 มิถุนายน 2564
วันอังคารที่ 15 มิถุนายน 2564
สรุปข่าวการประชุมคณะรัฐมนตรี 15 มิถุนายน 2564
พลเอก ประยุทธ์  จันทร์โอชา นายกรัฐมนตรี   เป็นประธานการประชุมคณะรัฐมนตรีผ่านระบบ Video Conference ณ ห้อง PMOC ชั้น 2 ตึกไทยคู่ฟ้า  ทําเนียบรัฐบาล ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (15 มิถุนายน 2564) เวลา 09.00 น.พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ณ ห้อง PMOC   ชั้น 2 ตึกไทยคู่ฟ้า ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวง (พ.ศ. ....) ออกตามความในพระราชบัญญัติเครื่องแบบทหารพุทธศักราช 2477 ว่าด้วยเครื่องแบบทหารเรือ ฉบับที่ ..
2.  เรื่อง  ร่างกฎกระทรวงการขออนุญาต การขอต่ออายุใบอนุญาต และการอนุญาต และการขอรับใบแทนใบอนุญาตและการออกใบแทนใบอนุญาต สั่งเข้ามา นําเข้ามา     ผลิต หรือมีซึ่งยุทธภัณฑ์ พ.ศ. ....
3.  เรื่อง  ร่างกฎกระทรวงว่าด้วยการประกอบกิจการอันพึงเป็นงานธนาคารของธนาคารออมสิน (ฉบับที่ ..) พ.ศ. ....
4.  เรื่อง  ร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับเครื่องจักร      ปั้นจั่น และหม้อน้ํา พ.ศ. ....
5. เรื่อง  ร่างประกาศกระทรวงพาณิชย์ ยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 พ.ศ. ....
6.  เรื่อง  ร่างพระราชกฤษฎีกากําหนดอัตราการจ่ายเงินสมทบของบุคคลซึ่งสมัครเป็นผู้ประกันตนในกรณีการระบาดของโรคติดเชื้อไวรัสโคโรนา 2019 พ.ศ. .... และร่างกฎกระทรวงกําหนดอัตราเงินสมทบที่รัฐบาลจ่ายเข้ากองทุนประกันสังคมสําหรับบุคคลซึ่งสมัครเข้าเป็นผู้ประกันตน ในกรณีการระบาดของโรคติดเชื้อไวรัส
โคโรนา 2019 พ.ศ. .... รวม 2 ฉบับ
7.  เรื่อง  การยกเว้นอากรศุลกากรและภาษีสรรพสามิต สําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศ สําหรับ  โครงการระบบดาวเทียมสํารวจเพื่อการพัฒนา (THEOS-2) (รวมร่างประกาศกระทรวงการคลัง 2 ฉบับ)
เศรษฐกิจ-สังคม
8.  เรื่อง  การปรับปรุงหลักเกณฑ์เพิ่มเติมรองรับการทําประกันสุขภาพสําหรับชาวต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ตามมติคณะรัฐมนตรี เมื่อวันที่ 2 เมษายน 2562
9.  เรื่อง  (ร่าง) แผนพัฒนาเด็กปฐมวัย พ.ศ. 2564 - 2570
10.  เรื่อง  ขออนุมัติหลักการในการอุดหนุนทางการเงินและให้ความช่วยเหลือด้านอื่นให้แก่โรงเรียนเอกชนสอนศาสนาอิสลามในโครงการตามพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เพิ่มเติม จํานวน 3 โรง
11.  เรื่อง  ผลการพิจารณารายงานการศึกษา เรื่อง การฟื้นฟูเศรษฐกิจฐานรากด้านการผลิตและการค้าผลิตภัณฑ์ท้องถิ่นและชุมชน ภายหลังการแพร่ระบาดของโรคติดเชื้อไวรัสโคโรนา 2019 ของคณะกรรมาธิการการพาณิชย์และการอุตสาหกรรมวุฒิสภา
12.  เรื่อง  ผลการพิจารณารายงานการพิจารณาศึกษา เรื่อง การสร้างสังคมแห่งการเรียนรู้และเสริมสร้างการรู้เท่าทันสื่อสําหรับเด็กและเยาวชน ของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ คนพิการ และผู้ด้อยโอกาสวุฒิสภา
13.  เรื่อง  โครงการหมู่บ้านสหกรณ์สันกําแพง อําเภอแม่ออน ตามพระราชดําริ จังหวัดเชียงใหม่
14.  เรื่อง  รายงานรายรับจากการจําหน่ายหลักทรัพย์ของรัฐตามมติคณะรัฐมนตรีเมื่อวันที่ 21 สิงหาคม 2550 และมติคณะรัฐมนตรีเมื่อวันที่ 27 กันยายน 2559
15.  เรื่อง  รายงานประจําปี 2563 ของสถาบันส่งเสริมการสอนวิทยาศาสตร์และเทคโนโลยี
16.  เรื่อง  รายงานสถานการณ์คุณภาพสิ่งแวดล้อม พ.ศ. 2563
17.  เรื่อง  รายงานสรุปผลการพิจารณาต่อข้อเสนอแนะมาตรการหรือแนวทางในการส่งเสริมและคุ้มครองสิทธิมนุษยชนของผู้สูงอายุ และข้อเสนอแนะในการแก้ไขปรับปรุงกฎหมาย กฎ ระเบียบ หรือคําสั่งใด ๆ เพื่อให้สอดคล้องกับหลักสิทธิมนุษยชน
18.  เรื่อง  ขออนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อดําเนินโครงการสนับสนุนการ  บริหารจัดการทรัพยากรน้ํา เพื่อแก้ไขปัญหาภัยแล้ง ปี 2563/2564
19.  เรื่อง  แจ้งผลการวินิจฉัยของผู้ตรวจการแผ่นดิน (กรณีกระทรวงพลังงานกําหนดนโยบายและแผนพัฒนากําลังการผลิตไฟฟ้า ตามมาตรา 56 วรรคสอง ของรัฐธรรมนูญแห่งราชอาณาจักรไทย พุทธศักราช 2560)
20.  เรื่อง  รายงานผลการดําเนินการฉีดวัคซีนโควิด -19 ให้กับบุคลากรภาคคมนาคมขนส่งสาธารณะในเขตกรุงเทพมหานคร ณ ศูนย์ฉีดวัคซีนกลางบางซื่อ
21.  เรื่อง  สรุปสถานการณ์สาธารณภัย และการช่วยเหลือ
ต่างประเทศ
22.  เรื่อง  ผลการประชุมรัฐมสตรีว่าการกระทรวงการคลังและผู้ว่าการธนาคารกลางอาเซียน+3 ครั้งที่ 24
23.  เรื่อง  ร่างแถลงการณ์ร่วมของการประชุมระดับรัฐมนตรีด้านการปฏิรูปโครงสร้างเอเปค (Structural Reform Ministerial Meeting) ครั้งที่ 3
24.  เรื่อง  ขอความเห็นชอบร่างถ้อยแถลงร่วมของการประชุมรัฐมนตรีอาเซียนด้านพลังงานกับรัฐมนตรีว่าการกระทรวงเศรษฐกิจ การค้า และอุตสาหกรรมแห่งประเทศญี่ปุ่นสมัยพิเศษ
แต่งตั้ง
25.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
26.  เรื่อง  แต่งตั้งกรรมการผู้ทรงคุณวุฒิในคณะกรรมการกองทุนเพื่อความปลอดภัยในการใช้รถใช้ถนน
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างกฎกระทรวง (พ.ศ. ....) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยเครื่องแบบทหารเรือ ฉบับที่ ..
คณะรัฐมนตรีมีมติเห็นชอบร่างกฎกระทรวง (พ.ศ. ....) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยเครื่องแบบทหารเรือ ฉบับที่ .. ตามที่กระทรวงกลาโหม (กห.) เสนอ ซึ่งสํานักงานคณะกรรมการกฤษฎีกาตรวจพิจารณาแล้ว และให้ดําเนินการต่อไปได้
ทั้งนี้ กห. เสนอว่า เนื่องจากกฎกระทรวง (พ.ศ. 2518) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยเครื่องแบบทหารเรือ ฉบับที่ 16 ได้กําหนดสายกระบี่เป็น 2 แบบ คือ แบบที่ 1 ทําด้วยหนังสีดํา และแบบที่ 2 ทําด้วยสักหลาด มีแถบไหมทองหรือวัตถุเทียมไหมทองตรึงตรงกลาง ทําให้ไม่สะดวกในการใช้งานและไม่เป็นรูปแบบเดียวกับเหล่าทัพอื่น ดังนั้น จึงขอแก้ไขเพิ่มเติมกฎกระทรวงดังกล่าว โดยปรับปรุงสายกระบี่สําหรับนายทหารสัญญาบัตร (สายกระบี่) ของกองทัพเรือ ให้มีสีดําและมีแถบไหมทอง หรือวัตถุเทียมไหมทองตรึงตรงกลางเพียงชนิดเดียว เพื่อให้เกิดความสง่างาม มีความสะดวกในการใช้งาน และเป็นรูปแบบเดียวกับเหล่าทัพอื่น กห. จึงได้ยกร่างกฎกระทรวง (พ.ศ. ....) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยเครื่องแบบทหารเรือ ฉบับที่ .. ขึ้น และคณะกรรมการตรวจร่างกฎหมายประจํา กห. และสภากลาโหมได้เห็นชอบด้วยแล้ว
สาระสําคัญของร่างกฎกระทรวง
แก้ไขเพิ่มเติมสายกระบี่สําหรับนายทหารสัญญาบัตร โดยมีสีดํา 2 สาย กว้างสายละ 1.5 เซนติเมตร และมีแถบไหมทองหรือวัตถุเทียมไหมทอง กว้างสายละ 1.2 เซนติเมตร ตรึงตรงกลางตามยาวด้านนอก ตอนบนมีขอสําหรับแขวนกับเข็มขัด ตอนล่างมีขอชนิดแหนบสําหรับเกี่ยวกับกระบี่
2. เรื่อง ร่างกฎกระทรวงการขออนุญาต การขอต่ออายุใบอนุญาต และการอนุญาต และการขอรับใบแทนใบอนุญาตและการออกใบแทนใบอนุญาต สั่งเข้ามา นําเข้ามา ผลิต หรือมีซึ่งยุทธภัณฑ์ พ.ศ. ....
คณะรัฐมนตรีมีมติเห็นชอบร่างกฎกระทรวงการขออนุญาต การขอต่ออายุใบอนุญาต และการอนุญาต และการขอรับใบแทนใบอนุญาตและการออกใบแทนใบอนุญาต สั่งเข้ามา นําเข้ามา ผลิต หรือมีซึ่งยุทธภัณฑ์ พ.ศ. .... ของกระทรวงกลาโหม (กห.) ตามที่สํานักงานคณะกรรมการกฤษฎีกา (สคก.) เสนอ และให้ดําเนินการต่อไปได้
ข้อเท็จจริง
สคก. ได้ตรวจพิจารณาร่างกฎกระทรวงการอนุญาต การต่ออายุใบอนุญาต และการออกใบแทนใบอนุญาต สั่งเข้ามา นําเข้ามา ผลิต หรือมีซึ่งยุทธภัณฑ์ (ฉบับที่ ..) พ.ศ. .... เสร็จแล้ว มีการแก้ไขเพิ่มเติมในสาระสําคัญ โดยแก้ไขรูปแบบร่างกฎหมายจากการแก้ไขเพิ่มเติม เป็นการปรับปรุงกฎหมายนี้ทั้งฉบับ รวมทั้งแก้ไขชื่อร่างกฎกระทรวงเป็น “ร่างกฎกระทรวงการขออนุญาต การขอต่ออายุใบอนุญาต และการอนุญาต และการขอรับใบแทนใบอนุญาตและการออกใบแทนใบอนุญาต สั่งเข้ามา นําเข้ามา ผลิต หรือมีซึ่งยุทธภัณฑ์ พ.ศ. ....” เพื่อให้สอดคล้องกับพระราชบัญญัติควบคุมยุทธภัณฑ์ พ.ศ. 2530 และเกิดความสะดวกแก่ผู้ใช้กฎหมาย ซึ่งเรื่องนี้ สคก. แจ้งว่า กห. ได้ให้ความเห็นชอบกับการแก้ไขเพิ่มเติมร่างกฎกระทรวงดังกล่าวด้วยแล้ว
สาระสําคัญของร่างกฎกระทรวง
1. ยกเลิกกฎกระทรวงการอนุญาต การต่ออายุใบอนุญาต และการออกใบแทนใบอนุญาต สั่งเข้ามา นําเข้ามา ผลิต หรือมีซึ่งยุทธภัณฑ์ พ.ศ. 2555
2. กําหนดให้ผู้ที่ประสงค์จะขอรับใบอนุญาตสั่งเข้ามา นําเข้ามา ผลิตหรือมีซึ่งยุทธภัณฑ์ ให้ยื่นคําร้องขอต่อกรมการอุตสาหกรรมทหาร
3. กําหนดให้พนักงานเจ้าหน้าที่เข้าไปในสถานที่เก็บหรือสถานที่ผลิตยุทธภัณฑ์เพื่อตรวจสอบลักษณะและความปลอดภัยในการเก็บยุทธภัณฑ์ กรรมวิธีการผลิต ตลอดจนการนําไปใช้ และถ้าตรวจสอบแล้วเห็นว่าสถานที่ดังกล่าวสามารถเก็บหรือผลิตยุทธภัณฑ์ได้อย่างปลอดภัย ให้ออกหนังสือบันทึกการตรวจสถานที่เก็บ หรือสถานที่ผลิตยุทธภัณฑ์แก่ผู้ประสงค์จะขอรับใบอนุญาตภายในเจ็ดวันนับแต่วันที่พนักงานเจ้าหน้าที่ตรวจสอบแล้วเสร็จ เพื่อนําไปประกอบการยื่นคําขอรับใบอนุญาต
4. กําหนดให้การยื่นคําขอรับใบอนุญาต รวมทั้งข้อมูล เอกสาร หรือหลักฐานประกอบคําขอ ให้ยื่นต่อกรมการอุตสาหกรรมทหารหรือยื่นโดยวิธีการทางอิเล็กทรอนิกส์ ตามที่กรมการอุตสาหกรรมทหารประกาศกําหนด ตามแบบคําขอรับใบอนุญาตให้เป็นไปตามที่รัฐมนตรีประกาศกําหนดโดยประกาศในราชกิจจานุเบกษา
5. ให้กรมการอุตสาหกรรมทหารตรวจสอบคําขอรับใบอนุญาต รวมทั้งข้อมูลเอกสาร และหลักฐานว่าถูกต้องและครบถ้วนหรือไม่ กรณีที่คําขอรับใบอนุญาต หรือข้อมูล เอกสารหรือหลักฐานไม่ถูกต้องหรือไม่ครบถ้วน ให้บันทึกความบกพร่อง และแจ้งให้ผู้ขอรับใบอนุญาตแก้ไขเพิ่มเติมคําขอรับใบอนุญาต หรือจัดส่งข้อมูล เอกสาร หรือหลักฐานให้ถูกต้องและครบถ้วนภายในเจ็ดวันทําการนับแต่วันที่ได้รับแจ้ง กรณีที่การยื่นคําขอรับใบอนุญาตไม่ได้กระทําโดยวิธีการทางอิเล็กทรอนิกส์ ให้เจ้าหน้าที่ผู้รับผิดชอบและผู้ขอรับใบอนุญาตลงนามไว้ในบันทึก
6. ให้ปลัดกระทรวงกลาโหมพิจารณาคําขอรับใบอนุญาตให้แล้วเสร็จภายในสี่สิบห้าวันทําการนับแต่วันที่ได้รับคําขอ เว้นแต่กรณีที่มีเหตุผลหรือความจําเป็นไม่อาจพิจารณาให้แล้วเสร็จได้ภายในกําหนดเวลาดังกล่าว อาจขยายระยะเวลาการพิจารณาออกไปได้อีกไม่เกินสองครั้ง ครั้งละไม่เกินสามสิบวัน แต่ต้องมีหนังสือแจ้งเหตุผลหรือความจําเป็นนั้นให้ผู้ขอรับใบอนุญาตทราบก่อนครบกําหนดเวลาดังกล่าว
7. ให้ผู้ขอรับใบอนุญาตชําระค่าธรรมเนียมใบอนุญาตภายในสามสิบวันนับแต่วันที่ได้รับแจ้ง เมื่อผู้ขอรับใบอนุญาตได้ชําระค่าธรรมเนียมใบอนุญาตแล้ว ให้กรมการอุตสาหกรรมทหารออกใบอนุญาตภายในเจ็ดวันนับแต่วันที่ได้รับค่าธรรมเนียม กรณีที่ผู้ขอรับใบอนุญาตไม่อาจชําระค่าธรรมเนียมภายในกําหนดอาจมีคําสั่งให้ขยายระยะเวลาชําระค่าธรรมเนียมออกไปได้อีกไม่เกินเจ็ดวันนับแต่วันที่ครบกําหนด
3. เรื่อง ร่างกฎกระทรวงว่าด้วยการประกอบกิจการอันพึงเป็นงานธนาคารของธนาคารออมสิน (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างกฎกระทรวงว่าด้วยการประกอบกิจการอันพึงเป็นงานธนาคารของธนาคารออมสิน (ฉบับที่ ..) พ.ศ. .... ตามที่กระทรวงการคลัง (กค.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้พิจารณาในประเด็นตามความเห็นของสํานักงานคณะกรรมการกฤษฎีกาด้วย แล้วดําเนินการต่อไปได้
ทั้งนี้ ร่างกฎกระทรวงที่ กค. เสนอ เป็นการแก้ไขเพิ่มเติมกฎกระทรวงว่าด้วยการประกอบกิจการอันพึงเป็นงานธนาคารของธนาคารออมสิน พ.ศ. 2547 เกี่ยวกับการกําหนดหลักเกณฑ์และเงื่อนไขในการประกอบกิจการให้สินเชื่อ โดยยกเลิกหลักเกณฑ์ในการประกาศประกอบกิจการหรือเลิกประกอบกิจการอันพึงเป็นงานธนาคารที่จะกระทํา ณ สํานักงานแห่งใหญ่ สาขา หรือตัวแทน ของธนาคารออมสิน และแก้ไขเพิ่มเติมให้ธนาคารออมสินสามารถขายหรือโอนลูกหนี้สินเชื่อได้ และกําหนดหลักเกณฑ์การจําหน่ายอสังหาริมทรัพย์ที่ตกเป็นของธนาคารออมสิน รวมทั้งกําหนดระยะเวลาขายอสังหาริมทรัพย์ที่ตกเป็นของธนาคารออมสินฯ เพื่อให้การดําเนินงานของธนาคารออมสินเป็นไปอย่างมีประสิทธิภาพ มีมาตรฐานเดียวกันกับสถาบันการเงินเฉพาะกิจอื่น และสอดคล้องกับกฎหมายที่ใช้บังคับในปัจจุบัน
สาระสําคัญของร่างกฎกระทรวง
1. ให้ยกเลิกการประกาศกําหนดกิจการอันพึงเป็นงานของธนาคารออมสินที่จะกระทํา ณ สํานักงานแห่งใหญ่ สาขา หรือตัวแทน
2. กําหนดให้ธนาคารออมสินมีอํานาจในการบริหารจัดการทรัพย์สินที่ตกเป็นของธนาคารออมสินซึ่งได้มาจากการชําระหนี้ การประกันสินเชื่อ การเอาจํานองหลุด หรือการซื้ออสังหาริมทรัพย์ซึ่งจํานองหรือเป็นประกันการชําระหนี้ไว้แก่ธนาคารออมสินจากการขายทอดตลาด ด้วยวิธีการขาย จําหน่าย ให้เช่า ให้เช่าซื้อ หรือวิธีการอื่นที่ธนาคารพาณิชย์สามารถกระทําได้ตามกฎหมายว่าด้วยธุรกิจสถาบันการเงิน ตามระเบียบที่คณะกรรมการธนาคารออมสินกําหนด และกําหนดให้ธนาคารออมสินสามารถขายหรือโอนลูกหนี้สินเชื่อ รวมทั้งบริหารจัดการทรัพย์สินที่ตกเป็นของธนาคารออมสินดังกล่าวได้ ตามระเบียบที่คณะกรรมการธนาคารออมสินกําหนด
3. กําหนดให้ธนาคารออมสินจะต้องขายอสังหาริมทรัพย์ที่ตกเป็นของธนาคารภายใน 5 ปี นับแต่วันที่อสังหาริมทรัพย์นั้นตกเป็นของธนาคาร เว้นแต่รัฐมนตรีว่าการกระทรวงการคลังจะอนุญาตขยายระยะเวลาเกินกว่านั้น หรืออนุญาตให้ใช้เป็นสถานที่สําหรับดําเนินธุรกิจ หรือสําหรับผู้อํานวยการ พนักงานหรือลูกจ้างของธนาคารออมสินใช้ประโยชน์ และกําหนดให้การจําหน่ายอสังหาริมทรัพย์ดังกล่าวให้กระทําโดยวิธีขายทอดตลาด หรือโดยวิธีอื่นใด ตามที่คณะกรรมการธนาคารออมสินเห็นสมควร
4. กําหนดบทเฉพาะกาลให้ธนาคารออมสินจะต้องดําเนินการขออนุญาตขยายระยะเวลาการถือครองอสังหาริมทรัพย์ที่ตกเป็นของธนาคารออมสินครบ 5 ปี ก่อนวันที่ 1 มกราคม 2565 ต่อรัฐมนตรีว่าการกระทรวงการคลังภายใน 90 วัน นับแต่วันที่ร่างกฎกระทรวงฯ ใช้บังคับ
4. เรื่อง ร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัยอาชีวอนามัย และสภาพแวดล้อมในการทํางานเกี่ยวกับเครื่องจักร ปั้นจั่น และหม้อน้ํา พ.ศ. ....
คณะรัฐมนตรีมีมติเห็นชอบร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับเครื่องจักร ปั้นจั่น และหม้อน้ํา พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงแรงงาน (รง.) เสนอ และให้ดําเนินการต่อไปได้
ทั้งนี้ ร่างกฎกระทรวงที่ รง. เสนอ เป็นการกําหนดให้นายจ้างบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานให้เป็นไปตามมาตรฐาน และเพื่อให้การทํางานเกี่ยวกับเครื่องจักร ปั้นจั่น และหม้อน้ํามีมาตรฐาน ซึ่งจะทําให้ลูกจ้างมีความปลอดภัยในการทํางานมากขึ้น
สาระสําคัญของร่างกฎกระทรวง
1. ยกเลิกกฎกระทรวงกําหนดมาตรฐานในการบริหารและการจัดการด้านความปลอดภัย อาชีวอนามัย และสภาพแวดล้อมในการทํางานเกี่ยวกับเครื่องจักร ปั้นจั่น และหม้อน้ํา พ.ศ. 2552
2. กําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับ
2.1 เครื่องจักร 6 ประเภท ได้แก่ (1) เครื่องปั๊มโลหะ (2) เครื่องเชื่อมไฟฟ้าและเครื่องเชื่อมก๊าซ (3) รถยก (4) ลิฟต์ (5) เครื่องจักรสําหรับใช้ในการยกคนขึ้นทํางานบนที่สูง และ (6) รอก
2.2 ปั้นจั่น 3 ประเภท ได้แก่ (1) ปั้นจั่นเหนือศีรษะและปั้นจั่นขาสูง (2) ปั้นจั่นหอสูง และ (3) รถปั้นจั่นและเรือปั้นจั่น รวมทั้งอุปกรณ์ที่ใช้เกี่ยวกับปั้นจั่น
2.3 หม้อน้ํา 4 ประเภท ได้แก่ (1) หม้อน้ํา (2) หม้อต้มที่ใช้ของเหลวเป็นสื่อนําความร้อน (3) ภาชนะรับความดัน และ (4) ภาชนะบรรจุก๊าซทนความดัน
3. กําหนดให้นายจ้างต้องจัดให้มีอุปกรณ์และดูแลให้ลูกจ้างใช้อุปกรณ์คุ้มครองความปลอดภัยส่วนบุคคลที่ได้มาตรฐานในงาน 10 ประเภท ได้แก่ (1) งานเชื่อมหรือตัดชิ้นงานด้วยไฟฟ้า (2) งานลับ ฝน หรือแต่งผิวโลหะด้วยหินเจีย (3) งานกลึงโลหะ งานกลึงไม้ งานไสโลหะ งานไสไม้ หรืองานตัดโลหะ (4) งานปั๊มโลหะ (5) งานชุบโลหะ (6) งานพ่นสี (7) งานยก ขนย้าย หรือติดตั้ง (8) งานควบคุมเครื่องจักร (9) งานปั้นจั่น และ (10) งานหม้อน้ํา หม้อต้ม ที่ใช้ของเหลวเป็นสื่อนําความร้อน หรือภาชนะรับความดัน
4. กําหนดให้วิศวกรตามคํานิยาม “วิศวกร” ในกฎกระทรวงนี้เป็นผู้ทดสอบการดําเนินการตามกฎหมาย จนกว่าจะมีบุคคลที่ขึ้นทะเบียนตามมาตรา 9 หรือนิติบุคคลซึ่งได้รับใบอนุญาตตามมาตรา 11 แห่งพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 แล้วแต่กรณี
5. เรื่อง ร่างประกาศกระทรวงพาณิชย์ ยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 พ.ศ. ....
คณะรัฐมนตรีมีมติอนุมัติในหลักการร่างประกาศกระทรวงพาณิชย์ ยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 พ.ศ. .... ตามที่กระทรวงพาณิชย์ (พณ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดําเนินการต่อไปได้
ทั้งนี้ พณ. เสนอว่า
1. ได้มีการประกาศใช้บังคับประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 ลงวันที่ 10 มิถุนายน 2536 โดยกําหนดให้เครื่องจักรที่สามารถใช้เพื่อประโยชน์ในการละเมิดลิขสิทธิ์เทปเพลง วีดีโอเทปและแผ่นซีดี เป็นสินค้าที่ต้องขออนุญาตนําเข้า
2. ต่อมา สํานักงานขับเคลื่อนการปฏิรูปประเทศ ยุทธศาสตร์ชาติ และการสร้างความสามัคคีปรองดอง (สํานักงาน ป.ย.ป.) ได้เสนอให้ พณ. ยกเลิกกฎหมายที่กํากับดูแลการนําเข้าเครื่องจักรที่ใช้เพื่อประโยชน์ในการละเมิดลิขสิทธิ์ฯ เนื่องจากเป็นกฎหมายที่ไม่สอดคล้องกับยุคสมัยและเทคโนโลยีที่เปลี่ยนแปลงไป
3. พณ. โดยกรมการค้าต่างประเทศได้ประชุมหารือร่วมกับกรมทรัพย์สินทางปัญญา ในฐานะหน่วยงานตรวจสอบและป้องปรามการละเมิดลิขสิทธิ์ เพื่อพิจารณายกเลิกกฎหมายตามข้อเสนอของสํานักงาน ป.ย.ป. โดยที่ประชุมมีมติให้ยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 เนื่องจากการละเมิดลิขสิทธิ์ได้เปลี่ยนแปลงรูปแบบจากการละเมิดโดยใช้เทปเพลง วีดีโอเทป และแผ่นซีดี เป็นการละเมิดผ่านระบบอินเทอร์เน็ต ประกอบกับปัจจุบันไม่พบว่ามีการนําเข้าเครื่องจักรที่สามารถใช้เพื่อประโยชน์ในการละเมิดลิขสิทธิ์ฯ
4. พณ. โดยกรมทรัพย์สินทางปัญญาได้แจ้งความเห็นเพิ่มเติมว่าการยกเลิกประกาศ พณ. ดังกล่าว จะไม่ทําให้การป้องปรามการละเมิดลิขสิทธิ์ด้อยประสิทธิภาพลง เนื่องจากเจ้าของลิขสิทธิ์สามารถใช้กลไกตามพระราชบัญญัติลิขสิทธิ์ พ.ศ. 2537 และที่แก้ไขเพิ่มเติม สําหรับการเอาผิดกับผู้กระทําการละเมิดลิขสิทธิ์ รวมทั้งยังมีกลไกตามพระราชบัญญัติว่าด้วยการกระทําความผิดเกี่ยวกับคอมพิวเตอร์ พ.ศ. 2550 และที่แก้ไขเพิ่มเติม สําหรับการระงับการทําให้แพร่หลายหรือลบข้อมูลคอมพิวเตอร์ที่เป็นความผิดทางอาญาตามกฎหมายเกี่ยวกับทรัพย์สินทางปัญญาได้
5. ดังนั้น เพื่อเป็นการดําเนินการตามข้อเสนอของสํานักงาน ป.ย.ป. ตามข้อ 2. พณ. โดยกรมการค้าต่างประเทศจึงได้ดําเนินการยกร่างประกาศกระทรวงพาณิชย์ ยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 พ.ศ. .... และได้ประสานหน่วยงานที่เกี่ยวข้อง ได้แก่ กรมทรัพย์สินทางปัญญา กรมศุลกากร สภาหอการค้าแห่งประเทศไทย และสภาอุตสาหกรรมแห่งประเทศไทย เพื่อขอความเห็นต่อร่างประกาศ พณ. ดังกล่าวแล้ว โดยหน่วยงานที่เกี่ยวข้องแจ้งเห็นด้วยกับร่างประกาศ พณ. ดังกล่าว
6. โดยที่พระราชบัญญัติการส่งออกไปนอกและการนําเข้ามาในราชอาณาจักรซึ่งสินค้า พ.ศ. 2522 มาตรา 5 บัญญัติให้ในกรณีที่จําเป็นหรือสมควร เพื่อความมั่นคงทางเศรษฐกิจ สาธารณประโยชน์ การสาธารณสุข ความมั่นคงของประเทศ ความสงบเรียบร้อยหรือศีลธรรมอันดีของประชาชน หรือเพื่อประโยชน์อื่นใดของรัฐ ให้รัฐมนตรีว่าการกระทรวงพาณิชย์ โดยอนุมัติของคณะรัฐมนตรีมีอํานาจประกาศในราชกิจจานุเบกษาในเรื่องการกําหนดให้สินค้าใดที่ส่งออกหรือนําเข้าเป็นสินค้าที่ต้องมีหนังสือรับรองถิ่นกําเนิดสินค้า หนังสือรับรองคุณภาพสินค้า หรือหนังสือรับรองอื่นใดตามความตกลงหรือประเพณีทางการค้าระหว่างประเทศ และกําหนดมาตรการอื่นใดเพื่อประโยชน์ในการจัดระเบียบในการส่งออกหรือการนําเข้า ทั้งนี้ ให้ใช้บังคับโดยอนุโลมกับการแก้ไขเพิ่มเติมหรือยกเลิกประกาศตามมาตรานี้ด้วย ดังนั้น การยกเลิกประกาศกระทรวงพาณิชย์ ว่าด้วยการนําสินค้าเข้ามาในราชอาณาจักร (ฉบับที่ 96) พ.ศ. 2536 จําเป็นต้องดําเนินการโดยการออกประกาศ
สาระสําคัญของร่างประกาศ
ยกเลิกประกาศกระทรวงพาณิชย์ ว่าด้วยการนําเข้าสินค้าเข้ามาในราชอาณาจักร (ฉบับที่ 96) พ.ศ. 2536 ลงวันที่ 10 มิถุนายน 2536 โดยให้มีผลใช้บังคับตั้งแต่วันถัดจากวันประกาศในราชกิจจานุเบกษา
6. เรื่อง ร่างพระราชกฤษฎีกากําหนดอัตราการจ่ายเงินสมทบของบุคคลซึ่งสมัครเป็นผู้ประกันตนในกรณีการระบาดของโรคติดเชื้อไวรัสโคโรนา 2019 พ.ศ. .... และร่างกฎกระทรวงกําหนดอัตราเงินสมทบที่รัฐบาลจ่ายเข้ากองทุนประกันสังคมสําหรับบุคคลซึ่งสมัครเข้าเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. .... รวม 2 ฉบับ
คณะรัฐมนตรีมีมติอนุมัติหลักการ
1. ร่างพระราชกฤษฎีกากําหนดอัตราการจ่ายเงินสมทบของบุคคลซึ่งสมัครเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. ....
2. ร่างกฎกระทรวงกําหนดอัตราเงินสมทบที่รัฐบาลจ่ายเข้ากองทุนประกันสังคมสําหรับบุคคลซึ่งสมัครเข้าเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. ....
รวม 2 ฉบับ ตามที่กระทรวงแรงงาน (รง.) เสนอ และให้ส่งสํานักงานคณะกรรมการกฤษฎีกาตรวจพิจารณาเป็นเรื่องด่วน แล้วดําเนินการต่อไปได้ ทั้งนี้ ให้นําร่างกฎกระทรวงในเรื่องนี้ประกาศในราชกิจจานุเบกษาพร้อมกับร่างพระราชกฤษฎีกาในคราวเดียวกัน
รง. เสนอว่า
1. เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 ซึ่งมีการระบาดในประเทศไทยอย่างรวดเร็วและส่งผลกระทบเป็นวงกว้าง โดยเฉพาะผลกระทบต่อระบบเศรษฐกิจของประเทศ รัฐบาลจึงสมควรเร่งให้ความช่วยเหลือแก่แรงงานนอกระบบ ซึ่งมีความสําคัญอย่างยิ่งต่อระบบเศรษฐกิจ โดยการลดอัตราเงินสมทบในส่วนของผู้ประกันตนตามมาตรา 40 แห่งพระราชบัญญัติประกันสังคม พ.ศ. 2533 ซึ่งแก้ไขเพิ่มเติม โดยพระราชบัญญัติประกันสังคม (ฉบับที่ 4) พ.ศ. 2558 เพื่อบรรเทาความเดือดร้อนของผู้ประกันตนที่ได้รับผลกระทบจากการระบาดของโรคติดเชื้อไวรัสโคโรนา 2019
2. ในคราวประชุมคณะกรรมการประกันสังคมและที่ปรึกษา (ชุดที่ 13) ครั้งที่ 3/2564 เมื่อวันที่ 9 กุมภาพันธ์ 2564 ที่ประชุมได้มีมติเห็นชอบแนวทางการเยียวยาและการฟื้นฟูแรงงานนอกระบบจากผลกระทบการแพร่ระบาดของโรคติดเชื้อไวรัสโคโรนา 2019 ให้กับผู้ประกันตนตามมาตรา 40 แห่งพระราชบัญญัติประกันสังคมฯ ดังนี้
2.1 เห็นชอบการลดเงินสมทบของผู้ประกันตนตามมาตรา 40 แห่งพระราชบัญญัติประกันสังคมฯ เหลือร้อยละ 60 ของเงินสมทบเดิม เป็นระยะเวลา 6 เดือน ดังนี้
ประเภทการส่งเงินสมทบ
อัตราเงินสมทบเดิม
อัตราเงินสมทบใหม่
ทางเลือกที่ 1 ได้ประโยชน์ทดแทน 3 กรณี
70 บาทต่อเดือน
42 บาทต่อเดือน
ทางเลือกที่ 2 ได้ประโยชน์ทดแทน 4 กรณี
100 บาทต่อเดือน
60 บาทต่อเดือน
ทางเลือกที่ 3 ได้ประโยชน์ทดแทน 5 กรณี
300 บาทต่อเดือน
180 บาทต่อเดือน
2.2 สําหรับเงินสมทบที่รัฐบาลชําระเข้ากองทุนประกันสังคมให้ดําเนินการปรับลดให้สอดคล้องกับมาตรา 40 วรรคสาม แห่งพระราชบัญญัติประกันสังคม พ.ศ. 2533 ซึ่งแก้ไขเพิ่มเติมโดยพระราชบัญญัติประกันสังคม (ฉบับที่ 4) พ.ศ. 2558 ที่บัญญัติให้รัฐบาลจ่ายเงินสมทบเข้ากองทุนประกันสังคมตามอัตราที่กําหนดในกฎกระทรวงแต่ไม่เกินกึ่งหนึ่งของเงินสมทบที่ได้รับจากผู้ประกันตน
3. โดยที่มาตรา 40 วรรคสอง แห่งพระราชบัญญัติประกันสังคมฯ บัญญัติให้หลักเกณฑ์และอัตราการจ่ายเงินสมทบของผู้ประกันตน ประเภทของประโยชน์ทดแทน ที่จะได้รับ ตลอดจนหลักเกณฑ์และเงื่อนไขแห่งสิทธิในการรับประโยชน์ทดแทน ให้ตราเป็นพระราชกฤษฎีกา และมาตรา 40 วรรคสาม แห่งพระราชบัญญัติดังกล่าวบัญญัติให้รัฐบาลจ่ายเงินสมทบเข้ากองทุนประกันสังคมตามอัตราที่กําหนดในกฎกระทรวง แต่ไม่เกินกึ่งหนึ่งของเงินสมทบที่ได้รับจากผู้ประกันตน
รง. จึงได้ยกร่างพระราชกฤษฎีกากําหนดอัตราการจ่ายเงินสมทบของบุคคลซึ่งสมัครเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. .... เพื่อลดอัตราการจ่ายเงินสมทบที่ผู้ประกันตน ซึ่งเป็นแรงงานนอกระบบต้องจ่ายเข้ากองทุนประกันสังคม โดยลดอัตราเงินสมทบลงเหลือร้อยละ 60 ของเงินสมทบเดิมเป็นระยะเวลา 6 เดือน และยกร่างกฎกระทรวงกําหนดอัตราเงินสมทบที่รัฐบาลจ่ายเข้ากองทุนประกันสังคมสําหรับบุคคลซึ่งสมัครเข้าเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. .... เพื่อลดอัตราการจ่ายเงินสมทบที่รัฐบาลต้องจ่ายเข้ากองทุนประกันสังคมและสอดคล้องกับการลดอัตราเงินสมทบฯ ตามร่างพระราชกฤษฎีกาดังกล่าวเป็นระยะเวลา 6 เดือน ทั้งนี้ เพื่อให้สอดคล้องกับมติของคณะกรรมการประกันสังคมและที่ปรึกษา (ชุดที่ 13) ตามข้อ 2 และมาตรา 40 วรรคสาม แห่งพระราชบัญญัติดังกล่าว
4. รง. ได้เสนอรายละเอียดข้อมูลที่หน่วยงานของรัฐต้องเสนอพร้อมกับการขออนุมัติต่อคณะรัฐมนตรีตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 มาด้วยแล้ว ดังนี้
4.1 ภายหลังปรับลดอัตราการจ่ายเงินสมทบเป็นระยะเวลา 6 เดือน คาดว่าจะมีเงินสมทบลดลง 567 ล้านบาท โดยลดจากจํานวนเดิม 1,417.5 ล้านบาท เหลือจํานวน 850.5 ล้านบาท โดยการลดลงของเงินสมทบจะไม่ส่งผลกระทบต่อการบริหารจัดการเงินสมทบเพื่อการจ่ายประโยชน์ทดแทนในกรณีชราภาพ เนื่องจากสํานักงานประกันสังคมจัดสรรเงินสมทบเข้ากองทุนเพื่อการจ่ายประโยชน์ทดแทนในกรณีชราภาพตามอัตราปกติสําหรับการบริหารจัดการเงินสมทบเพื่อการจ่ายประโยชน์ทดแทนในกรณีอื่นจะได้รับผลกระทบในระยะสั้นเท่านั้น ซึ่งสํานักงานประกันสังคมสามารถบริหารจัดการด้วยการนําเงินลงทุนที่มีสภาพคล่องมาจ่ายได้ โดยไม่ส่งผลกระทบในระยะยาว
4.2 การปรับลดอัตราการจ่ายเงินสมทบเป็นระยะเวลา 6 เดือน จะส่งผลให้ผู้ประกันตนนําส่งเงินสมทบลดลง 378 ล้านบาท ซึ่งจะเป็นการบรรเทาความเดือดร้อนของผู้ประกันตนจากสถานการณ์ทางเศรษฐกิจในระหว่างการระบาดของโรคติดเชื้อไวรัสโคโรนา 2019 และช่วยให้ผู้ประกันตนมีกําลังซื้อมากขึ้น และส่งผลให้รัฐบาลนําส่งเงินสมทบลดลง 189 ล้านบาท รวมทั้งจะช่วยให้แรงงานนอกระบบมีแนวโน้มที่จะเลือกส่งเงินสมทบตามมาตรา 40 แห่งพระราชบัญญัติประกันสังคมฯ ซึ่งเป็นแบบสมัครใจเป็นจํานวนเพิ่มขึ้นในช่วงเวลาที่มีการลดอัตราการจ่ายเงินสมทบดังกล่าว
สาระสําคัญของร่างกฎหมาย
1. ร่างพระราชกฤษฎีกากําหนดอัตราการจ่ายเงินสมทบของบุคคลซึ่งสมัครเป็นผู้ประกันตนในกรณีการระบาดของโรคติดเชื้อไวรัสโคโรนา 2019 พ.ศ. .... มีสาระสําคัญสรุปได้ดังนี้
1.1 กําหนดให้ลดอัตราการจ่ายเงินสมทบที่ผู้ประกันตนตามมาตรา 40 ที่ต้องจ่ายเข้ากองทุนประกันสังคมตามพระราชบัญญัติประกันสังคม พ.ศ. 2533 ซึ่งแก้ไขเพิ่มเติม โดยพระราชบัญญัติประกันสังคม (ฉบับที่ 4) พ.ศ. 2558 ดังนี้
ประเภทการส่งเงินสมทบ
อัตราเงินสมทบเดิม
อัตราเงินสมทบใหม่
ทางเลือกที่ 1 ได้ประโยชน์ทดแทน 3 กรณี ได้แก่
1. กรณีประสบอันตรายหรือเจ็บป่วย
2. กรณีทุพพลภาพ
3. กรณีตาย
70 บาทต่อเดือน
42 บาทต่อเดือน
ทางเลือกที่ 2 ได้ประโยชน์ทดแทน 4 กรณี ได้แก่
1. กรณีประสบอันตรายหรือเจ็บป่วย
2. กรณีทุพพลภาพ
3. กรณีตาย
4. กรณีชราภาพ
100 บาทต่อเดือน
60 บาทต่อเดือน
ทางเลือกที่ 3 ได้ประโยชน์ทดแทน 5 กรณี wfhcdj
1. กรณีประสบอันตรายหรือเจ็บป่วย
2. กรณีทุพพลภาพ
3. กรณีตาย
4. กรณีชราภาพ
5. กรณีสงเคราะห์บุตร
300 บาทต่อเดือน
180 บาทต่อเดือน
1.2 กําหนดให้ใช้อัตราเงินสมทบตามข้อ 1.1 ตั้งแต่วันที่ 1 ของเดือนถัดไปจากเดือนที่พระราชกฤษฎีกานี้ประกาศในราชกิจจานุเบกษา และให้มีผลใช้บังคับเป็นระยะเวลา 6 เดือน
2. ร่างกฎกระทรวงกําหนดอัตราเงินสมทบที่รัฐบาลจ่ายเข้ากองทุนประกันสังคมสําหรับบุคคลซึ่งสมัครเข้าเป็นผู้ประกันตน ในกรณีการระบาดของโรคติดเชื้อไวรัสโคโรนา 2019 พ.ศ. .... มีสาระสําคัญสรุปได้ดังนี้
2.1 กําหนดให้ลดอัตราการจ่ายเงินสมทบที่รัฐบาลต้องจ่ายเข้ากองทุนประกันสังคม สําหรับผู้ประกันตนตามมาตรา 40 แห่งพระราชบัญญัติประกันสังคมฯ ดังนี้
ประเภทการส่งเงินสมทบ
อัตราเงินสมทบเดิม
อัตราเงินสมทบใหม่
กรณีเงินสมทบสําหรับผู้ประกันตนตามทางเลือกที่ 1
30 บาทต่อเดือน
21 บาทต่อเดือน
กรณีเงินสมทบสําหรับผู้ประกันตนตามทางเลือกที่ 2
50 บาทต่อเดือน
30 บาทต่อเดือน
กรณีเงินสมทบสําหรับผู้ประกันตนตามทางเลือกที่ 3
150 บาทต่อเดือน
90 บาทต่อเดือน
2.2 กําหนดให้ใช้อัตราเงินสมทบตามข้อ 2.1 ตั้งแต่วันที่ 1 ของเดือนถัดไปจากเดือนที่กฎกระทรวงนี้ประกาศในราชกิจจานุเบกษา และให้มีผลใช้บังคับเป็นระยะเวลา 6 เดือน
7. เรื่อง การยกเว้นอากรศุลกากรและภาษีสรรพสามิต สําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศ สําหรับโครงการระบบดาวเทียมสํารวจเพื่อการพัฒนา (THEOS-2) (รวมร่างประกาศกระทรวงการคลัง 2 ฉบับ)
คณะรัฐมนตรีมีมติเห็นชอบและอนุมัติ ดังนี้
1. เห็นชอบในหลักการร่างประกาศกระทรวงการคลัง เรื่อง การยกเว้นอากรศุลกากรสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศสําหรับโครงการระบบดาวเทียมสํารวจเพื่อการพัฒนา (THEOS-2)
2. อนุมัติในหลักการร่างประกาศกระทรวงการคลัง เรื่อง ยกเว้นภาษีสรรพสามิตสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศ สําหรับโครงการระบบดาวเทียมสํารวจเพื่อการพัฒนา (THEOS-2)
รวม 2 ฉบับ ตามที่กระทรวงการคลัง (กค.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณาเป็นเรื่องด่วน แล้วดําเนินการต่อไปได้
เรื่องเดิม
1. กระทรวงวิทยาศาสตร์และเทคโนโลยี โดยสํานักงานพัฒนาเทคโนโลยีอวกาศและภูมิสารสนเทศ (องค์การมหาชน) (สทอภ.) ได้ดําเนินโครงการพัฒนาดาวเทียม Remote Sensing ของประเทศไทย (THEOS-1) เพื่อใช้ประโยชน์ในการสํารวจทรัพยากรของประเทศไทยและสนับสนุนการดําเนินงานของรัฐ โดยคณะรัฐมนตรีได้มีมติ (4 พฤศจิกายน 2546) เห็นชอบในการยกเว้นภาษีและค่าธรรมเนียมต่าง ๆ ที่เกี่ยวข้องในการนําเข้าเครื่องมือและอุปกรณ์ต่าง ๆ ภายใต้โครงการ THEOS-1 กค. จึงได้ออกกฎหมายและประกาศที่เกี่ยวข้องเพื่อยกเว้นอากรศุลกากร ภาษีสรรพสามิต และภาษีมูลค่าเพิ่มตามมติคณะรัฐมนตรีดังกล่าว
2. ต่อมา คณะรัฐมนตรีได้มีมติ (14 มีนาคม 2560) อนุมัติการดําเนินโครงการ THEOS-2 วงเงิน 7,800 ล้านบาท (ไม่รวมภาษีมูลค่าเพิ่ม อากรศุลกากร และภาษีสรรพสามิต) ระยะดําเนินการ 5 ปี โดยมอบหมายให้ สทอภ. รับผิดชอบโครงการตามที่กระทรวงวิทยาศาสตร์และเทคโนโลยีเสนอ เนื่องจากดาวเทียม THEOS-1 ใกล้หมดอายุการใช้งาน
3. สทอภ. ได้ลงนามในสัญญาจัดซื้อจัดจ้างระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศสําหรับโครงการ THEOS-2 มูลค่า 6,984 ล้านบาท เมื่อวันที่ 15 มิถุนายน 2561 โดย สทอภ. ต้องเป็นผู้รับผิดชอบอากรศุลกากร ภาษีสรรพสามิต และภาษีมูลค่าเพิ่มที่เกิดขึ้นภายใต้โครงการดังกล่าว
ข้อเท็จจริง
กค. เสนอว่า สทอภ. ได้มีหนังสือถึง กค. เพื่อหารือถึงแนวทางปฏิบัติสําหรับการเสนอเรื่องขอยกเว้นภาษีมูลค่าเพิ่ม อากรศุลกากร และภาษีสรรพสามิต สําหรับโครงการ THEOS-2 โดยมีลักษณะของวัตถุประสงค์ในการดําเนินโครงการเช่นเดียวกับโครงการ THEOS-1 แต่ กค. มีความเห็นว่า สทอภ. สามารถขอคืนภาษีมูลค่าเพิ่มได้ตามระบบอยู่แล้ว อีกทั้งของที่จะนําเข้าภายใต้โครงการดังกล่าวไม่มีภาระอากรศุลกากรและภาษีสรรพสามิต
ต่อมา สทอภ. มีหนังสือถึง กค. อีกครั้งเพื่อหารือแนวทางปฏิบัติสําหรับการเสนอเรื่องขอยกเว้นอากรศุลกากรและภาษีสรรพสามิตสําหรับโครงการ THEOS-2 เนื่องจากปรากฏว่าของที่จะนําเข้ามีภาระอากรศุลกากรและภาษีสรรพสามิต เช่น แผงวงจรกระจายไฟฟ้า ส่วนประกอบสําหรับเชื่อมต่อแผงอิเล็กทรอนิกส์ แบตเตอรี่ที่เป็นส่วนประกอบของดาวเทียมดวงเล็ก เป็นต้น ประกอบกับ สทอภ. ประสบปัญหาการขาดสภาพคล่องทางการเงินด้วย
กค. พิจารณาแล้วเห็นว่าโครงการ THEOS-2 มีวัตถุประสงค์ในการดําเนินการเช่นเดียวกับโครงการ THEOS-1 ประกอบกับเพื่อเป็นการส่งเสริมให้เกิดการแข่งขันด้านเทคโนโลยีดาวเทียม นําไปสู่การสร้างมูลค่าเพิ่มให้แก่ภาคอุตสาหกรรมและภาคบริการของไทยในการขับเคลื่อนเศรษฐกิจของประเทศด้านเศรษฐกิจอวกาศ เพิ่มศักยภาพในการบริหารจัดการเชิงพื้นที่แบบองค์รวม และเพิ่มศักยภาพของบุคลากรไทยผ่านการถ่ายทอดเทคโนโลยี จึงเห็นควรเสนอให้ยกเว้นอากรศุลกากรและภาษีสรรพสามิต สําหรับโครงการระบบดาวเทียมฯ THEOS-2 กค. จึงได้ดําเนินการยกร่างประกาศ รวม 2 ฉบับ ดังนี้ 1) ร่างประกาศกระทรวงการคลัง เรื่อง การยกเว้นอากรศุลกากรสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศสําหรับโครงการระบบดาวเทียมสํารวจเพื่อการพัฒนา (THEOS-2) 2) ร่างประกาศกระทรวงการคลัง เรื่อง ยกเว้นภาษีสรรพสามิตสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศ สําหรับโครงการระบบดาวเทียมสํารวจเพื่อการพัฒนา (THEOS-2)
กค. ได้รายงานการสูญเสียรายได้และประโยชน์ที่คาดว่าจะได้รับตามมาตรา 27 และมาตรา 32 แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยคาดว่าโครงการดังกล่าวจะทําให้รัฐสูญเสียรายได้ภาษีอากรจากการยกเว้นอากรศุลกากรและภาษีสรรพสามิตประมาณ 64.37 ล้านบาท และ 0.63 ล้านบาท ตามลําดับ รวมเป็นเงินประมาณ 65 ล้านบาท แต่อย่างไรก็ตาม จะเป็นการสร้างมูลค่าเพิ่มให้แก่ภาคอุตสาหกรรมและภาคบริการของไทยในการขับเคลื่อนเศรษฐกิจของประเทศด้านเศรษฐกิจอวกาศ (Space Economy) เพิ่มศักยภาพในการบริหารจัดการเชิงพื้นที่แบบองค์รวม และเพิ่มศักยภาพของบุคลากรไทยผ่านการถ่ายทอดเทคโนโลยี (Technology Transfer)
สาระสําคัญของร่างประกาศรวม 2 ฉบับ
1. ร่างประกาศกระทรวงการคลัง เรื่อง การยกเว้นอากรศุลกากรสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศสําหรับโครงการระบบดาวเทียมสํารวจเพื่อการพัฒนา (THEOS-2) เป็นการยกเว้นอากรศุลกากรสําหรับเครื่องมือและอุปกรณ์ไม่ว่าจะเป็นของตามพิกัดประเภทใด ซึ่ง สทอภ. นําเข้ามาเพื่อใช้ภายใต้โครงการระบบดาวเทียมฯ สําหรับโครงการ THEOS-2 และของที่จะได้รับการยกเว้นอากรจะต้องมีหนังสือรับรองจากผู้อํานวยการ สทอภ. ว่านํามาใช้สําหรับโครงการระบบดาวเทียมฯ โครงการ THEOS-2 ทั้งนี้ ตามหลักเกณฑ์ที่กําหนด
2. ร่างประกาศกระทรวงการคลัง เรื่อง ยกเว้นภาษีสรรพสามิตสําหรับโครงการระบบดาวเทียมสํารวจพร้อมระบบภาคพื้นดินและระบบแอปพลิเคชันภูมิสารสนเทศสําหรับโครงการระบบดาวเทียมสํารวจเพื่อการพัฒนา (THEOS-2) เป็นการยกเว้นภาษีสรรพสามิตสําหรับเครื่องมือและอุปกรณ์ไม่ว่าจะเป็นสินค้าตามพิกัดประเภทใด ซึ่ง สทอภ. นําเข้ามาเพื่อใช้ภายใต้โครงการระบบดาวเทียมฯ สําหรับโครงการ THEOS-2 ทั้งนี้ ตามหลักเกณฑ์ที่กําหนด
3. กําหนดให้ร่างประกาศกระทรวงการคลังรวม 2 ฉบับ มีผลใช้บังคับตั้งแต่วันถัดจากวันประกาศในราชกิจจานุเบกษาจนถึงวันที่ 31 ธันวาคม 2565
เศรษฐกิจ สังคม
8. เรื่อง การปรับปรุงหลักเกณฑ์เพิ่มเติมรองรับการทําประกันสุขภาพสําหรับชาวต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ตามมติคณะรัฐมนตรี เมื่อวันที่ 2 เมษายน 2562
คณะรัฐมนตรีมีมติอนุมัติตามที่กระทรวงสาธารณสุข (สธ.) เสนอดังนี้
1. อนุมัติในหลักการปรับปรุงหลักเกณฑ์เพิ่มเติมรองรับการทําประกันสุขภาพสําหรับชาวต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ตามมติคณะรัฐมนตรีเมื่อวันที่ 2 เมษายน 2562
2. มอบหมายสํานักงานตรวจคนเข้าเมือง (สตม.) ออกคําสั่งสํานักงานตํารวจแห่งชาติ (ตช.) โดยอาศัยอํานาจตามความในมาตรา 35 แห่งพระราชบัญญัติคนเข้าเมือง พ.ศ. 2522 ปรับปรุงหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว
3. มอบหมายกระทรวงการต่างประเทศ (กต.) ปรับปรุงแนวปฏิบัติการตรวจลงตราประเภทคนอยู่ชั่วคราว Non-Immigrant รหัส O-A (ระยะ 1 ปี) รวมทั้งมอบหมายหน่วยงานที่เกี่ยวข้อง ได้แก่ สธ. และกระทรวงมหาดไทย (มท.) ดําเนินการปรับปรุงแก้ไขกฎระเบียบที่เกี่ยวข้องพร้อมกับประชาสัมพันธ์ให้ชาวต่างชาติทราบอย่างทั่วถึง
สาระสําคัญของเรื่อง
สธ. รายงานว่า
1. หลังจากที่ ตช. ได้มีคําสั่งปรับปรุงหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว โดยให้คนต่างด้าวที่ได้รับการตรวจลงตราประเภทคนอยู่ชั่วคราว (Non-Immigrant Visa) รหัส O-A ต้องซื้อประกันสุขภาพของไทยคุ้มครองตลอดระยะเวลาที่พํานักในราชอาณาจักร ตั้งแต่วันที่ 31 ตุลาคม 2562 ตามมติคณะรัฐมนตรีเมื่อวันที่ 2 เมษายน 2562 พบว่า เกิดปัญหาในการดําเนินการของผู้ขอรับการตรวจลงตราในการซื้อประกันสุขภาพ ดังนี้
1.1 ชาวต่างชาติอายุเกิน 70 ปี ไม่สามารถซื้อประกันในไทยได้ ส่งผลให้ขาดคุณสมบัติในการขออยู่ต่อ
1.2 แบบฟอร์มการรับรองการซื้อประกันในต่างประเทศ ไม่สอดคล้องกับระบบธุรกิจประกันภัย/สิทธิประโยชน์จากกองทุนต่าง ๆ
1.3 ผู้ที่ยื่นต่ออายุวีซ่าครั้งที่สอง (Extend) ประสงค์จะขอใช้ประกันสุขภาพจากต่างประเทศ
2. หน่วยงานที่เกี่ยวข้องจึงได้มีการดําเนินการเพื่อแก้ไขปัญหาเกี่ยวกับการบังคับใช้คําสั่งที่ระบุให้คนต่างด้าวที่ได้รับการตรวจลงตราประเภทคนอยู่ชั่วคราว (Non-Immigrant Visa) รหัส O-A ต้องซื้อประกันสุขภาพของไทยคุ้มครองตลอดระยะเวลาที่พํานักในราชอาณาจักร สรุปได้ ดังนี้
วันที่
ผลการดําเนินการ
22 มกราคม 2563
ที่ประชุมปรึกษาหารือแนวทางการปรับปรุงหลักเกณฑ์การทําประกันสุขภาพสําหรับ คนต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ระหว่างกรมสนับสนุนบริการสุขภาพร่วมกับกองบังคับการตรวจคนเข้าเมือง 1 กรมการกงสุล คปภ. และสมาคมประกันวินาศภัยไทย มีมติให้ปรับปรุงหลักเกณฑ์เพิ่มเติมในการรองรับการขอรับการตรวจลงตราประเภทคนอยู่ชั่วคราว (Non-Immigrant Visa รหัส O-A) ให้มีประกันสุขภาพภาคบังคับ โดยให้ สตม. ปรับปรุงหลักเกณฑ์และเงื่อนไขดังกล่าวให้สอดรับกับนโยบาย
17 มีนาคม 2563
ที่ประชุมคณะอนุกรรมการพัฒนาประเทศไทยให้เป็นศูนย์กลางบริการรักษาพยาบาล (Medical Service Hub) ครั้งที่ 1/2563 มีมติรับทราบความก้าวหน้าการปรับปรุงหลักเกณฑ์เพิ่มเติมรองรับการทําประกันสุขภาพสําหรับชาวต่างด้าว ผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ตามมติคณะรัฐมนตรีเมื่อวันที่ 2 เมษายน 2562
9 เมษายน 2563
ที่ประชุมคณะทํางานพิจารณาร่างกฎหมาย และระเบียบของ สตม. มีมติให้กรมสนับสนุนบริการสุขภาพเป็นหน่วยงานหลักในการพิจารณาหลักเกณฑ์เพิ่มเติม รองรับการทําประกันสุขภาพสําหรับคนต่างด้าวผู้ขอรับการตรวจลงตราประเภท Non-Immigrant Visa รหัส O-A (ระยะเวลาไม่เกิน 1 ปี) โดยเชิญ กต. สตม. คปภ. บริษัทประกันภัย และหน่วยงานที่เกี่ยวข้อง เข้าร่วมการประชุมเพื่อให้ได้ข้อยุติที่ชัดเจนและสามารถแก้ไขปัญหา ได้อย่างเป็นรูปธรรม
29 มิถุนายน 2563
ที่ประชุมคณะกรรมการอํานวยการเพื่อพัฒนาประเทศไทยให้เป็นศูนย์กลางสุขภาพนานาชาติ (นโยบาย Medical Hub) ครั้งที่ 1/2563 มีมติเห็นชอบในหลักการปรับปรุงหลักเกณฑ์เพิ่มเติมรองรับการทําประกันสุขภาพสําหรับชาวต่างด้าวผู้ขอรับการตรวจลงตราประเภทคนอยู่ชั่วคราว Non-Immigrant Visa รหัส O-A (ระยะ 1 ปี) ตามมติคณะรัฐมนตรีเมื่อวันที่ 2 เมษายน 2562
17 มิถุนายน 2563
25 มิถุนายน 2563
และ
23 กรกฎาคม 2563
ที่ประชุมหารือแนวทางการกําหนดหลักเกณฑ์ในการตรวจลงตราประเภทรักษาพยาบาล (Medical Visa) Non-MT ระยะเวลา 1 ปี เข้าออกได้หลายครั้ง (Multiple Entry) ครั้งที่ 2/2563 ครั้งที่ 3/2563 และครั้งที่ 4/2563 มีมติให้แก้ไขเพิ่มเติมรายละเอียดหลักเกณฑ์ในการตรวจลงตราตามที่ประชุมเสนอ (ตามข้อ 3) และมอบหมายกองทุนสุขภาพระหว่างประเทศ สธ. เสนอคณะรัฐมนตรีต่อไป
2 ตุลาคม 2563
ที่ประชุมคณะกรรมการอํานวยการเพื่อพัฒนาประเทศไทยให้เป็นศูนย์กลางสุขภาพนานาชาติ (นโยบาย Medical Hub) ครั้งที่ 2/2563 มีมติรับทราบความก้าวหน้า การปรับปรุงหลักเกณฑ์เพิ่มเติมดังกล่าว
3. หลักเกณฑ์ใหม่ที่จะขอปรับปรุงมีรายละเอียดสรุปได้ ดังนี้
หลักเกณฑ์เดิม
หลักเกณฑ์ใหม่
ต้องซื้อประกันสุขภาพของไทยที่มีวงเงินสําหรับค่ารักษาพยาบาล
1. กรณีผู้ป่วยนอกไม่น้อยกว่า 40,000 บาท
2. กรณีผู้ป่วยในไม่น้อยกว่า 400,000 บาท
โดยซื้อกรมธรรม์แบบออนไลน์ผ่านเว็บไซต์ longstay.tgia.org
1. การขอตรวจลงตราฯ ครั้งที่ 1
ให้มีประกันสุขภาพ หรือสวัสดิการภาครัฐที่มีวงเงินคุ้มครองค่ารักษาพยาบาล และมีประกันที่ครอบคลุมการรักษาโรคติดเชื้อไวรัสโคโรนา 2019 (COVID-19) ไม่น้อยกว่า 100,000 ดอลลาร์สหรัฐ หรือ 3,000,000 บาท (ปรับวงเงินประกันสุขภาพ)
2. การขอตรวจลงตราฯ เพื่อการขออยู่ต่อ อนุญาต ดังนี้
ซื้อประกันสุขภาพจากต่างประเทศ หรือมีสวัสดิการภาครัฐจากต่างประเทศได้ โดย
- ให้มีหน่วยงานภาครัฐรับรองแบบฟอร์มกลาง การทําประกันสุขภาพที่มาแสดง ได้แก่ สถานเอกอัครราชทูตต่างประเทศประจําประเทศไทย หรือ
- ประสานกระทรวงการต่างประเทศของประเทศผู้ขอรับการตรวจลงตราฯ ให้รับรองลายมือชื่อของผู้มีอํานาจลงนามในเอกสารที่มาแสดง (Notary)
3. กรณีผู้ที่มีความเสี่ยงเป็นเหตุให้บริษัทประกันปฏิเสธทั้งหมด หรือบางส่วน ให้มีเอกสารแสดงเพิ่มเติม ได้แก่
- หนังสือปฏิเสธการซื้อประกันสุขภาพ
- หลักทรัพย์/เงินฝาก/ประกันสุขภาพอื่น ๆ รวมวงเงิน ไม่น้อยกว่า 3,000,000 บาท ตามเกณฑ์ที่ สตม. กําหนด
หมายเหตุ การปรับปรุงหลักเกณฑ์ข้างต้นเป็นการขอปรับปรุงหลักเกณฑ์ของ ตช. และ กต. ดังนี้
1. คําสั่ง ตช. ที่ 548/2562 เรื่อง ปรับปรุงหลักเกณฑ์และเงื่อนไขในการพิจารณากรณีคนต่างด้าวขออนุญาตอยู่ในราชอาณาจักรเป็นการชั่วคราว ลงวันที่ 27 กันยายน 2562
2. แนวปฏิบัติการตรวจลงตราประเภทคนอยู่ชั่วคราว Non-Immigrant รหัส O-A (ระยะ 1 ปี) ของ กต. มีผลบังคับใช้ตั้งแต่วันที่ 31 ตุลาคม 2562
4. ที่ผ่านมา สธ. ได้มีการออกหนังสือรับรองการทําประกันสุขภาพให้ชาวต่างชาติจํานวน 4 ราย เพื่อนําไปประกอบการยื่นขอต่ออายุวีซ่า เนื่องจากถูกปฏิเสธการซื้อประกันสุขภาพในไทย เป็นเหตุให้ไม่สามารถขอต่ออายุวีซ่าได้
9. เรื่อง (ร่าง) แผนพัฒนาเด็กปฐมวัย พ.ศ. 2564 - 2570
คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอดังนี้
1. เห็นชอบ (ร่าง) แผนพัฒนาเด็กปฐมวัย พ.ศ. 2564 - 2570
2. ให้กระทรวงที่เกี่ยวข้องและองค์กรปกครองส่วนท้องถิ่น (อปท.) ซึ่งมีหน้าที่ดําเนินการตามภารกิจที่กําหนดไว้ในแผนพัฒนาเด็กปฐมวัย นํา (ร่าง) แผนพัฒนาเด็กปฐมวัย พ.ศ. 2564 - 2570 ไปใช้เป็นกรอบแนวทางและเป้าหมายร่วมกันในการพัฒนาคุณภาพการบริการ ดูแล พัฒนา และจัดการศึกษาสําหรับเด็กปฐมวัย เพื่อให้เป็นไปในทิศทางเดียวกันและจัดทําแผนปฏิบัติการให้สอดคล้องกับแผนพัฒนาเด็กปฐมวัยและปฏิบัติการให้เป็นไปตามแผนดังกล่าว
3. มอบสํานักงานเลขาธิการสภาการศึกษา (สกศ.) ประสานหน่วยงานที่เกี่ยวข้องเตรียมการจัดทําแผนงบประมาณและแผนการดําเนินงานประจําปีแบบบูรณาการให้สอดคล้องกับ (ร่าง) แผนพัฒนาเด็กปฐมวัย พ.ศ. 2564 - 2570
สาระสําคัญของเรื่อง
ศธ. รายงานว่า
1. คณะกรรมการนโยบายการพัฒนาเด็กปฐมวัย (คณะกรรมการฯ) ในคราวประชุม ครั้งที่ 2/2563 เมื่อวันที่ 2 กรกฎาคม 2563 และครั้งที่ 3/2563 เมื่อวันที่ 9 ตุลาคม 2563 มีมติเห็นชอบในหลักการ (ร่าง) แผนพัฒนาเด็กปฐมวัย พ.ศ. 2563 - 2570 ตามที่คณะอนุกรรมการเฉพาะกิจจัดทําแผนพัฒนาเด็กปฐมวัยและกําหนดองค์ประกอบคณะอนุกรรมการที่เกี่ยวข้องเสนอ รวมทั้งมอบหมายให้ สกศ. ในฐานะฝ่ายเลขานุการคณะกรรมการฯ นํา (ร่าง) แผนพัฒนาเด็กปฐมวัย พ.ศ. 2563 - 2570 เสนอสํานักงานสภาพัฒนาการเศรษฐกิจและสังคมแห่งชาติ (สศช.) ดําเนินการตามขั้นตอนการเสนอแผนระดับที่ 3 เข้าสู่การพิจารณาของคณะรัฐมนตรีและเสนอต่อคณะรัฐมนตรีตามขั้นตอนต่อไป ซึ่งสภาพัฒนาการเศรษฐกิจและสังคมแห่งชาติ  (สภาพัฒนาฯ) ในการประชุมครั้งที่ 1/2564 เมื่อวันที่ 13 มกราคม 2564 มีมติเห็นชอบในหลักการของ (ร่าง) แผนพัฒนาเด็กปฐมวัย พ.ศ. 2563 - 2570 โดยสภาพัฒนาฯ มีข้อเสนอแนะเพิ่มเติมบางประการและ สกศ. ได้พิจารณาดําเนินการปรับแก้ไขตามข้อเสนอแนะดังกล่าวแล้ว เช่น ปรับห้วงเวลาของแผนจากปี พ.ศ. 2563 - 2570 เป็น พ.ศ. 2564 - 2570 เพื่อให้สอดคล้องกับระยะเวลาเริ่มต้นในการขับเคลื่อนแผนดังกล่าวปรับปรุงกฎหมาย กฎระเบียบที่เกี่ยวกับเด็กปฐมวัยให้เอื้อต่อการเลี้ยงดูบุตรอย่างเหมาะสม โดยเฉพาะการขยายสิทธิการลา การส่งเสริมให้มีระบบการทํางานที่ยืดหยุ่น การทํางานจากที่บ้าน (work from home) การกําหนดเป้าประสงค์ของการพัฒนาเด็กในแต่ละกลุ่มการลดความเหลื่อมล้ําทางด้านการพัฒนาเด็กในมิติต่าง ๆ ขอบเขตกลุ่มเด็กภายใต้แผนดังกล่าว* เป็นต้น
2. (ร่าง) แผนพัฒนาเด็กปฐมวัย พ.ศ. 2564 - 2570 จัดทําขึ้นเพื่อพัฒนาโครงสร้างการดําเนินงานด้านการพัฒนาเด็กปฐมวัยของประเทศด้วยการบูรณาการการทํางานของทุกหน่วยงานที่เกี่ยวข้อง โดยมีเป้าหมายหลักให้เด็กปฐมวัยซึ่งเป็นช่วงวัยที่สําคัญที่สุดของกระบวนการพัฒนาเด็กให้เป็นเด็ก “เก่ง ดี มีสุข” มีพัฒนาการทุกด้านแบบองค์รวม มีความสอดคล้องกับยุทธศาสตร์ชาติ 20 ปี (พ.ศ. 2561 - 2580) แผนแม่บทภายใต้ยุทธศาสตร์ชาติ (พ.ศ. 2561 - 2580) ประเด็นที่ 11 การพัฒนาศักยภาพคนตลอดช่วงชีวิต และประเด็นที่ 12 การพัฒนาการเรียนรู้ แผนการปฏิรูปประเทศด้านการศึกษา รวมทั้งแผนการศึกษาแห่งชาติ พ.ศ. 2560 - 2579 ยุทธศาสตร์ที่ 3 การพัฒนาศักยภาพคนทุกช่วยวัยและการสร้างสังคมแห่งการเรียนรู้ โดย (ร่าง) แผนพัฒนาเด็กปฐมวัย พ.ศ. 2564 - 2570 ประกอบด้วย
2.1 นโยบายด้านเด็กปฐมวัย 3 ข้อ ได้แก่ (1) เด็กปฐมวัยทุกคนต้องได้รับการพัฒนาอย่างรอบด้าน อย่างมีคุณภาพ ตามศักยภาพ ตามวัยและต่อเนื่อง (2) การพัฒนาเด็กตามนโยบายข้อ 1 ต้องจัดให้เป็นระบบและมีความสัมพันธ์ระหว่างกัน โดยบูรณาการชัดเจนระหว่างหน่วยงานราชการและที่ไม่ใช่ราชการ ระหว่างวิชาชีพที่สัมพันธ์กับการพัฒนาเด็กปฐมวัย และระหว่างระดับต่าง ๆ ของการบริหารราชการแผ่นดินจากระดับชาติ ส่วนกลาง ส่วนภูมิภาค และส่วนท้องถิ่น และ (3) รัฐและทุกภาคส่วนต้องร่วมกันระดมทรัพยากรให้เพียงพอแก่การพัฒนาเด็กปฐมวัยตามนโยบายข้อ 1
2.2 วิสัยทัศน์ เด็กปฐมวัยทุกคนได้รับการพัฒนาอย่างรอบด้านเต็มตามศักยภาพเป็นพื้นฐานของความเป็นพลเมืองคุณภาพ
2.3 เป้าประสงค์ เด็กปฐมวัย*ทุกคน ซึ่งหมายถึงเด็กทุกคนที่อยู่ในประเทศไทย รวมถึงเด็กที่เป็นลูกแรงงานต่างชาติและเด็กที่ไม่ได้มาจากครอบครัวไทยที่อาศัยอยู่ในประเทศไทยต้องได้รับการพัฒนาอย่างรอบด้านอย่างมีคุณภาพ ตามศักยภาพ ตามวัยและต่อเนื่อง และสามารถเข้าถึงบริการสุขภาพ การศึกษา และสวัสดิการสังคมได้อย่างเท่าเทียมกัน
2.4 ยุทธศาสตร์ 7 ยุทธศาสตร์ ดังนี้
ยุทธศาสตร์
ตัวชี้วัดรายยุทธศาสตร์/มาตรการที่สําคัญ/หน่วยงานที่รับผิดชอบ
1. การจัดการและการให้บริการแก่เด็กปฐมวัย
ตัวชี้วัด: เด็กปฐมวัยทุกคนต้องได้รับการดูแลตั้งแต่อยู่ในครรภ์ - 6 ปี อย่างมีคุณภาพและเหมาะสมตามศักยภาพของเด็กแต่ละคนด้วยความเท่าเทียม
มาตรการที่สําคัญ: เช่น สร้างกลไกความร่วมมือในการดูแลและพัฒนาเด็กปฐมวัยตั้งแต่อยู่ในครรภ์มารดา จัดให้มีระบบการสํารวจ คัดกรอง และวินิจฉัยเพื่อหาภาวะความต้องการพิเศษ/ด้อยโอกาส เป็นต้น
ผู้รับผิดชอบหลัก: กระทรวงการพัฒนาสังคมและความมั่นคงของมนุษย์ (พม.) กระทรวงการอุดมศึกษา วิทยาศาสตร์ วิจัยและนวัตกรรม (อว.) กระทรวงมหาดไทย (มท.) กระทรวงแรงงาน (รง.) ศธ. กระทรวงสาธารณสุข (สธ.) และ อปท.
ผู้รับผิดชอบรอง: กระทรวงยุติธรรม (ยธ.) กระทรวงวัฒนธรรม (วธ.) กระทรวงอุตสาหกรรม (อก.) กองทุนเพื่อความเสมอภาคทางการศึกษา (กสศ.) และองค์กรเอกชน
2. การพัฒนาและสร้างความเข้มแข็งให้กับสถาบันครอบครัวในการอบรมเลี้ยงดูเด็กปฐมวัย
ตัวชี้วัด: พ่อแม่ ผู้ปกครอง ทุกครอบครัวมีความรู้ ความพร้อม และทักษะในการเลี้ยงดูเด็กและปกป้องสิทธิทุกด้านของเด็กอย่างถูกต้องเพื่อให้เด็กได้พัฒนาเต็มตามศักยภาพ
มาตรการที่สําคัญ: เช่น ขับเคลื่อนพระราชบัญญัติการป้องกันและแก้ไขปัญหาการตั้งครรภ์ในวัยรุ่น พ.ศ. 2559 จัดหรือสนับสนุนให้มีบริการรับเลี้ยงและพัฒนาเด็กทารกวัยเตาะแตะในชุมชน/สถานประกอบการ เป็นต้น
ผู้รับผิดชอบหลัก: พม. อว. มท. ศธ. สธ. และ อปท.
ผู้รับผิดชอบรอง: รง. กสศ. กองทุนพัฒนาสื่อปลอดภัยและสร้างสรรค์ และองค์กรเอกชน
3. การพัฒนาคุณภาพและมาตรฐานการให้บริการพัฒนาเด็กปฐมวัย
ตัวชี้วัด: มีการพัฒนาระบบการดูแลเด็กแบบองค์รวมเพื่อให้สถานพัฒนาเด็กปฐมวัยทุกแห่งนําไปใช้อย่างมีคุณภาพตามมาตรฐานสถานพัฒนาเด็กปฐมวัยแห่งชาติ
มาตรการที่สําคัญ: เช่น ส่งเสริมและสนับสนุนทรัพยากรให้สถานพัฒนาเด็กปฐมวัยทุกแห่งอย่างเพียงพอ สร้างระบบพัฒนาสมรรถนะบุคลากรและผู้ที่เกี่ยวข้องกับการดูแลและพัฒนาเด็กปฐมวัย เป็นต้น
ผู้รับผิดชอบหลัก: พม. อว. มท. ศธ. สธ. อปท. สํานักงานหลักประกันสุขภาพแห่งชาติ สํานักงานกองทุนสนับสนุนการสร้างเสริมสุขภาพ (สสส.) และสถาบันคุณวุฒิวิชาชีพ (องค์การมหาชน)
ผู้รับผิดชอบรอง: กสศ. ทุกหน่วยงานที่มีสถานพัฒนาเด็กปฐมวัยในสังกัด และองค์กรเอกชน
4. การพัฒนาระบบและกลไกการบูรณาการสารสนเทศเด็กปฐมวัยและการนําไปใช้ประโยชน์
ตัวชี้วัด: มีการบูรณาการ การพัฒนาและวางระบบการใช้ฐานข้อมูลและสารสนเทศที่พัฒนาแล้วไปใช้ในหน่วยงานที่เกี่ยวข้องอย่างมีประสิทธิภาพและมีระบบปกป้องเพื่อมิให้เป็นการละเมิดสิทธิหรือเป็นผลร้ายต่อเด็กและผู้ที่เกี่ยวข้อง
มาตรการที่สําคัญ: เช่น วิเคราะห์และออกแบบโครงสร้างฐานข้อมูลรายบุคคลและสารสนเทศเด็กปฐมวัยที่สําคัญ เพื่อให้หน่วยงานที่เกี่ยวข้องนําไปใช้ในการวางแผน ติดตาม และประเมินผลการพัฒนาเด็กปฐมวัยอย่างมีประสิทธิภาพ เป็นต้น
ผู้รับผิดชอบหลัก: พม. กระทรวงดิจิทัลเพื่อเศรษฐกิจและสังคม มท. ศธ. สธ. อปท. และ กสศ.
ผู้รับผิดชอบรอง: กระทรวงกลาโหม อว. ยธ. รง. อก. สํานักงานตํารวจแห่งชาติ (กองบัญชาการตํารวจตระเวนชายแดน) และองค์กรเอกชน
5. การจัดทําและปรับปรุงกฎหมาย กฎระเบียบที่เกี่ยวกับเด็กปฐมวัยและการดําเนินการตามกฎหมาย
ตัวชี้วัด: มีกฎหมาย กฎระเบียบ และมีระบบและกลไกในการรับเรื่องร้องเรียน ไกล่เกลี่ยและดําเนินการทางคดีเพื่อให้เด็กปฐมวัยได้รับประโยชน์ตามสิทธิขั้นพื้นฐานและได้รับความคุ้มครองตามที่กฎหมายกําหนด
มาตรการที่สําคัญ: เช่น รวบรวม จัดทํา ปรับปรุงแก้ไขกฎหมาย กฎระเบียบของหน่วยงานที่เกี่ยวข้องกับการพัฒนาเด็กปฐมวัยให้เป็นไปในทิศทางเดียวกันเพื่อลดความซ้ําซ้อน และให้เป็นไปตามเจตนารมณ์ของพระราชบัญญัติการพัฒนาเด็กปฐมวัย พ.ศ. 2562 และมาตรฐานสากล เป็นต้น
ผู้รับผิดชอบหลัก: พม. มท. ยธ. ศธ. สธ. สํานักงาน ก.พ. และ อปท.
ผู้รับผิดชอบรอง: อว. รง. อก. สํานักงานคณะกรรมการกฤษฎีกา (สคก.) และองค์กรเอกชน
6. การวิจัยพัฒนาและเผยแพร่องค์ความรู้
ตัวชี้วัด: มีการพัฒนาและเผยแพร่องค์ความรู้ด้านการดูแลและส่งเสริมศักยภาพของเด็กปฐมวัยอย่างรอบด้านและอย่างทั่วถึง จากการนําเอาความรู้และผลวิจัยนําไปสู่การปฏิบัติจริง
มาตรการที่สําคัญ: เช่น วิเคราะห์และสังเคราะห์งานวิจัยที่เกี่ยวกับการพัฒนาเด็กปฐมวัยพัฒนาระบบการจัดการความรู้ด้านการพัฒนาเด็กปฐมวัยในมิติต่าง ๆ เป็นต้น
ผู้รับผิดชอบหลัก: พม. อว. มท. สธ. ศธ. อปท. และกรมประชาสัมพันธ์
ผู้รับผิดชอบรอง: สสส. กสศ. กองทุนพัฒนาสื่อปลอดภัยและสร้างสรรค์ และองค์กรเอกชน
7. การบริหารจัดการ การสร้างกลไกการประสานการดําเนินงานและการติดตามประเมินผล
ตัวชี้วัด: มีการบูรณาการระบบการบริหารจัดการ และการประเมินติดตามผลการดําเนินงานของหน่วยงานที่เกี่ยวข้องอย่างมีเอกภาพไปในทิศทางเดียวกัน
มาตรการที่สําคัญ: เช่น พัฒนาระบบการบริหารจัดการการดําเนินงานของหน่วยงานที่เกี่ยวข้องกับการพัฒนาเด็กปฐมวัยอย่างมีประสิทธิภาพ สร้างกลไกการประสานงานด้านการพัฒนาเด็กปฐมวัย เป็นต้น
ผู้รับผิดชอบหลัก: พม. มท. ศธ. สธ. อปท. สํานักงบประมาณ และกรุงเทพมหานคร
ผู้รับผิดชอบรอง: องค์กรเอกชน
2.5 การขับเคลื่อนและการติดตามประเมินผล ประกอบด้วย 3 ส่วน ได้แก่ (1) การสร้างความเข้าใจและเชื่อมโยงเข้ากับแผนอื่น ๆ ที่เกี่ยวข้อง เช่น การบูรณาการระหว่างแผนพัฒนาเด็กปฐมวัย พ.ศ. 2564 - 2570 เป็นต้น (2) การนําแผนสู่การปฏิบัติ เช่น การผลักดันให้มีงบประมาณเชิงบูรณาการด้านการพัฒนาเด็กปฐมวัย เป็นต้น และ (3) การติดตามและประเมินผล เช่น การติดตามและประเมินผลด้วยการมีส่วนร่วมของหน่วยงานต่าง ๆ ทั้งส่วนกลางและระดับพื้นที่ เป็นต้น
__________________________
*สกศ. ชี้แจงว่า (ร่าง) แผนพัฒนาเด็กปฐมวัย พ.ศ. 2564 - 2570 ครอบคลุมถึงเด็กปฐมวัยทุกคนที่อยู่ในประเทศไทย เพื่อไม่ให้เป็นการลิดรอนสิทธิของเด็กปฐมวัยทุกคนตั้งแต่เริ่มต้น อย่างไรก็ตาม การให้บริการทางสังคมหลายประเภทไม่ได้ให้บริการแก่เด็กที่เป็นลูกแรงงานต่างชาติหรือเด็กที่ไม่มีสัญชาติไทย ดังนั้น หาก (ร่าง) แผนพัฒนาเด็กปฐมวัย พ.ศ. 2564 - 2570 ได้รับความเห็นชอบจากคณะรัฐมนตรีแล้ว หน่วยงานของรัฐและ อปท. ซึ่งมีหน้าที่ดําเนินการตามภารกิจที่กําหนดไว้จะต้องพิจารณาถึงอํานาจหน้าที่ ประเด็นข้อขัดแย้งทางกฎหมาย และกฎระเบียบต่าง ๆ ร่วมด้วย
*เด็กปฐมวัย คือ วัยที่เริ่มต้นตั้งแต่ปฏิสนธิในครรภ์มารดาจนถึงอายุ 6 ปีบริบูรณ์หรือก่อนเข้าชั้นประถมศึกษาปีที่ 1 โดยแบ่งเป็น 2 กลุ่มอายุ ได้แก่ กลุ่มเด็กอายุต่ํากว่า 3 ปี หรือเด็กอายุ 0 - 3 ปี และกลุ่มเด็กอายุ 3 - 5 ปี
10. เรื่อง ขออนุมัติหลักการในการอุดหนุนทางการเงินและให้ความช่วยเหลือด้านอื่นให้แก่โรงเรียนเอกชนสอนศาสนาอิสลามในโครงการตามพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เพิ่มเติม จํานวน 3 โรง
คณะรัฐมนตรีมีมติอนุมัติหลักการในการอุดหนุนทางการเงินและให้ความช่วยเหลือด้านอื่นให้แก่โรงเรียนเอกชนสอนศาสนาอิสลามในโครงการตามพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดา เจ้าฟ้ามหาจักรีสิรินธร มหาวชิราลงกรณวรราชภักดี สิริกิจการิณีพีรยพัฒน รัฐสีมาคุณากรปิยชาติ (กรมสมเด็จพระเทพรัตนราชสุดาฯ) สยามบรมราชกุมารี (โครงการตามพระราชดําริฯ) เพิ่มเติม จํานวน 3 แห่ง ได้แก่ โรงเรียนดาราวิทยา โรงเรียนนราวิทย์อิสลาม และโรงเรียนสมานมิตรวิทยา ปีงบประมาณ พ.ศ. 2565 - 2567 เพื่อให้การอุดหนุนด้านอาคารเรียน อาคารประกอบ และสื่ออุปกรณ์การเรียนการสอน โดยตั้งงบประมาณเป็นรายปี ตามที่กระทรวงศึกษาธิการ (ศธ.) เสนอ โดยให้ ศธ. จัดทําแผนการปฏิบัติงานและแผนการใช้จ่ายงบประมาณ เพื่อเสนอขอตั้งงบประมาณรายจ่ายประจําปีตามความจําเป็นและเหมาะสมตามขั้นตอนต่อไป โดยให้คํานึงถึงความคุ้มค่า ประสิทธิภาพ และผลสัมฤทธิ์เป็นสําคัญ ตามนัยของพระราชบัญญัติวินัยการเงินการคลังของรัฐ พ.ศ. 2561 ด้วย ตามความเห็นของสํานักงบประมาณ
สาระสําคัญของเรื่อง
ศธ. รายงานว่า
1. สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงมีพระมหากรุณาธิคุณรับโรงเรียนเอกชนสอนศาสนาอิสลามในจังหวัดชายแดนภาคใต้ ให้เป็นโรงเรียนในโครงการตามพระราชดําริของพระองค์ ตั้งแต่ปี 2536 จนถึงปี 2563 รวมจํานวน 16 แห่ง (โรงเรียนทั้ง 16 แห่ง ได้ร่วมกันจัดตั้งเครือข่ายขึ้นมา ชื่อว่า “เครือข่ายโรงเรียนเอกชนสอนศาสนาอิสลามในโครงการตามพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี”) ซึ่ง ศธ. โดยสํานักงานปลัดกระทรวงศึกษาธิการ [สํานักงานคณะกรรมการส่งเสริมการศึกษาเอกชน (สช.)] ได้รับการจัดสรรงบประมาณรายจ่ายประจําปี รายการเงินอุดหนุนเพื่อพัฒนาโรงเรียนเอกชนสอนศาสนาอิสลามในโครงการตามพระราชดําริฯ ที่ตั้งอยู่ในจังหวัดชายแดนภาคใต้เป็นระยะเวลาต่อเนื่องมาโดยตลอด เพื่อให้การอุดหนุนด้านอาคารเรียน อาคารประกอบและการจัดหาสื่ออุปกรณ์และครุภัณฑ์ต่าง ๆ ของโรงเรียนเอกชนสอนศาสนาอิสลามให้เหมาะสมและมีคุณภาพเช่นเดียวกับสถานศึกษาอื่น ๆ
2. ต่อมาในปี 2563 สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ทรงมีพระมหากรุณาธิคุณรับโรงเรียนเอกชนสอนศาสนาอิสลามในโครงการตามพระราชดําริฯ เพิ่มเติมอีก จํานวน 3 แห่ง ได้แก่ โรงเรียนดาราวิทยา โรงเรียนนราวิทย์อิสลาม และโรงเรียนสมานมิตรวิทยา ปัจจุบันจึงมีโรงเรียนเอกชนสอนศาสนาอิสลามในโครงการตามพระราชดําริฯ รวมทั้งสิ้น จํานวน 19 แห่ง สช. จึงได้แจ้งให้โรงเรียนในส่วนที่เพิ่มเติม จํานวน 3 แห่ง จัดทําข้อมูลแผนแม่บท อาคารเรียน และอาคารประกอบของโรงเรียน (Master Plan) เหตุผลความจําเป็น และความเหมาะสมในการของบประมาณด้านกายภาพ โดยให้คํานึงถึงขนาดพื้นที่และจํานวนนักเรียนของแต่ละแห่ง เพื่อใช้เป็นข้อมูลประกอบการจัดทําคําขอตั้งงบประมาณงบลงทุน ทั้งนี้ คณะกรรมการส่งเสริมการศึกษาเอกชน ในคราวประชุม ครั้งที่ 12/2563 เมื่อวันที่ 23 ธันวาคม 2563 ได้เห็นชอบให้สํานักงานปลัดกระทรวงศึกษาธิการ (สช.) เสนอคณะรัฐมนตรีพิจารณาอนุมัติหลักการในการอุดหนุนทางการเงินและให้ความช่วยเหลือด้านอื่นให้แก่โรงเรียนเอกชนสอนศาสนาอิสลามในโครงการตามพระราชดําริฯ จํานวน 3 แห่ง โดยตั้งงบประมาณเป็นรายปี
3. ในครั้งนี้ ศธ. โดย สํานักงานปลัดกระทรวงศึกษาธิการ (สช.) จึงได้เสนอขออนุมัติหลักการในการอุดหนุนทางการเงินและให้ความช่วยเหลือด้านอื่นให้แก่โรงเรียนเอกชนสอนศาสนาอิสลามในโครงการตามพระราชดําริฯ เพิ่มเติม จํานวน 3 แห่ง โดยมีประมาณการรายจ่ายในการดําเนินโครงการตามพระราชดําริฯ ตั้งแต่ปี พ.ศ. 2565 - 2567 สรุปได้ ดังนี้
หน่วย : บาท
ปีงบประมาณ พ.ศ.
รวมงบประมาณทั้งสิ้น